Әммә Башҡортостандың байтаҡ өлөшө Мәскәү дәүләтенә ингәненән һуң да, Нуғай Урҙаһы идаралыҡ системаһында наместниклыҡ посы һаҡланып ҡалған. Нуғайҙар төбәктә үҙ власын урынлаштырыуға ынтылып ҡараған, был баҫҡынсылыҡта һәм яһаҡ йыйырға маташыуҙа сағылған. Наместниктар ставкаһы тағы ла Эмба йылғаһына күсерелгән. 1558—1578 йылдарҙа Исмәғил бей улы Динбай наместник булған. Был вазифала ул 20 торған һәм, нисек Урус кеүек, хан булып киткән. Динбай Эмбанан Волгаға күсеп килгән. Артабан 1578—1584 йылдарҙа наместник вазифаһын Сәйетәхмәт биләгән. Ҡарағөлөмбәт мырҙа XVII быуат башындаxa0— 1623 йылда Нуғай Башҡортостаны наместнигы булған, көньяҡ-көнбайыш башҡорттары өҫтөнән сикләнмәгән власть атҡарырға ынтылып, Аҡһаҡ-Килембәт (Килмөхәмәт) мырҙаға ҡаршы көрәш алып барғаны йәғни уларҙың үҙ-ара көрәше «Мең ҡәбиләһе шәжәрәһе»ндә сағылыш тапҡан.